Kšejcerwjeny janowy krick

Kšejcerwjeny janowy krick (Ribes sanguineum) jo kerk ze swójźby hendryškowych rostlinow (Grossulariaceae). 

 Wopisanje 
Kšejcerwjeny janowy krick rosćo ako 1 až 4 metry wusoki list chytajucy, měko  roznogaty, w lěśe zeleny kerk. Njenjaso śernje.

Škóra jo šerobruna až cerwjenobruna. Młode pšuśiki su załzojśe kósmate.

 Łopjena 
Měnjate łopjena maju owalnu wobcerbu, su tśilapate až pěślapate, na bazy wutšobojte, na górnem boku pitśku zmaršćone, na dolnem boku gusto šerofilcojte a něźi rowno tak šyroke kaž dłujke (, 5-10 cm). Fryšne łopjenowe zazelenjenje  w nalěśu wónja žywicowje.

 Kwiśonki 
Dwójorodnikojske, nadpadne kwiśonki su mócnje rožojte a se pokaza w samskim casu z łopjenami w aprylu až do maja. Wóni stoje pó 5 až 30 w 3−7 cm dłujkich, rownych abo pśewisujucych kulojtych granach. Jadnotliwe kwiśonki su 5 až 10 mm wjelike a maju pěś mócnje cerwjene až pinkojte  kronowe łopjeńka. Kwiśonkowe wogonki su załzojte.

 Płody 
Płody su śamnopurpurne, módrje pśimrozowane jagody, kótarež w junija až do juliju zdrjaju. Jagody su něźi 1 cm wjelike; wóni su jědne, maju pak małko aromy.

 Stojnišćo 
Rosćo w bogatych na krě górskich listowych lěsach a na wótkłonach.

 Rozšyrjenje 
Kšejcerwjeny janowy krick póchada ze pódwjacora Pódpołnocneje Ameriki a wustupujo tam wót Britiskeje Kolumbiskeje až do Pódpołnocneje Kaliforniskeje.

 Systematika 
W družynje bu slědujucej warietetnosći (pó źělach teke ako póddružynje wobglědowanej) rozeznawanej:
 Ribes sanguineum var. glutinosum (Benth.) Loudon
 Ribes sanguineum var. sanguineum
Chromozomowa licba jo 2n=16.

 Wužywanje 
Dla jaskrawje cerwjenego kwiśonkow bu kšejcerwjeny janowy krick wót lěta 1826 cesto ako pyšny kerk w zagroźe sajźona.

 Kubłańske formy 
Wjele sortow jo su kubłane. Móžne barwy kwiśonkow su: běła až śamnocerwjena.
Tu někotare sorty:
 'Brocklebankii': Ma rožojte kwiśonki a njaso złote łopjena.
 'King Edward VII': Ma kaž karmesin cerwjene kwiśonki.
 'Pulborough Scarlet': Ma cerwjene kwiśonki a bujnje kwiśo.
 'Tydeman's White': Ma běłe kwiśonki.
 'White Icicle': Ma běłe kwiśonki.

 Nožki 

 Žrědła 
 Botanica, Bäume und Sträucher, Über 2000 Pflanzenporträts, ISBN 978-3-8331-4467-7, bok 776 
 Bruno P. Kremer: Steinbachs Naturführer Bäume & Sträucher, ISBN 978-3-8001-5934-5, bok 276 
 Steinbachs Großer Pflanzenführer, ISBN 978-3-8001-7567-3, bok 298 

 Eksterne wótkaze 

 Zapisk při GRIN - Taxonomy for Plants. 
 Wobraz běle kwiśeceje sorty 'Tydeman's White', Wobraz samskeje sorty
 Wobraz sorty 'Snowflame' z běłymi a kšejcerwjenymi kwiśonkami 
 Wobraz sorty z běłymi kwiśonkami

Kategorija: Hendryškowe rostliny
Kategorija: Kerki